СПОРАЗУМЕНИЕ

**за**

**реда и условията за отразяване в програмите на Българското национално радио на предизборната кампания за изборите за общински съветници и кметове на 25 октомври 2015 г.**

Днес, ……….09.2015 г. в гр. София, между:

**БЪЛГАРСКОТО НАЦИОНАЛНО РАДИО**, представлявано от Радослав Янкулов– Генерален директор, от една страна и

**ПРЕДСТАВИТЕЛИ** на партиите, коалициите и инициативните комитети, регистрирали кандидати за участие в изборите за общински съветници и кметове на 25.10.2015 г. в съответствие с разпоредбите на Раздел IV на Глава дванадесета от Изборния кодекс – отразяване на предизборната кампания от обществените електронни медии, от друга страна

**СЕ СПОРАЗУМЯХА ЗА СЛЕДНОТО:**

**I. ОБЩИ РАЗПОРЕДБИ**

1.1. Отразяването на предизборната кампания по Българското национално радио ще се осъществява в съответствие с изискванията на Изборния кодекс и Решенията на ЦИК, както и всички действащи нормативни актове, относими към провеждането на избори за общински съветници и кметове.

1.2. Формите на предизборната кампания в програмите на БНР и цените, по които се заплаща всяка предизборна форма, са определени с Постановление № 240 от 4.09.2015 г. на Министерския съвет на Република България.

1.3. Българското национално радио ще отразява обективно и справедливо проявите на кандидатите, регистрирани от партиите, коалициите и инициативните комитети, при зачитане на тяхната равнопоставеност и значимост въз основа на правила, приети от ЦИК.

1.4. Не се допуска използването в готовите за излъчване клипове в рамките на предизборната кампания на елементи от търговска реклама, както и участието на кандидати и представители на партии и коалиции и независими кандидати в излъчваните търговски реклами.

1.5. Не се допуска излъчването на предизборни прояви на партии, коалиции и инициативни комитети, както и участия в прояви, независимо от техния характер, които могат да се интерпретират като прояви и елементи на предизборна дейност на партиите, коалициите и инициативните комитети, в рамките на редовните информационни емисии на БНР извън времето, определено за предизборната кампания.

1.6. Забранява се в търговска реклама да се отправят политически внушения в полза или вреда на една или друга партия, коалиция или инициативен комитет или кандидат.

1.7. БНР се задължава при излъчване на различните форми на отразяване на предизборната кампания, да отразява обективно и справедливо проявите на партиите, коалициите и инициативните комитети, регистрирани за участие в изборите и издигнатите от тях кандидати, при зачитане на тяхната равнопоставеност и значимост, като се съобразява с правилата, приети от Централната избирателна комисия.

1.8. Страните се задължават да спазват принципа, че в предаванията на БНР, предмет на настоящото споразумение, отразяващи предизборната кампания, не могат да бъдат накърнявани правата и доброто име на кандидат за общински съветник или кмет, излъчен от партия, коалиция или инициативен комитет.

1.9. БНР няма право да излъчва анонимни материали, свързани с предизборната кампания.

1.10. БНР няма да носи отговорност за съдържанието на предоставените от партии, коалиции и инициативни комитети предизборни форми. В случай, че на БНР бъде наложена санкция поради съдържанието на предизборен клип, хроника или друга форма, предоставена от партия, коалиция или инициативен комитет, същите се задължават да заплатят на БНР обезщетение в размер на наложената санкция.

1.11. В случай, че установи, че съдържанието на предоставен от партия, коалиция или инициативен комитет клип или друга форма на предизборна кампания, нарушава закона или общоприетите морални норми, БНР незабавно уведомява предоставилия съответната форма за това. В тези случаи БНР има право да не излъчи клипа или другата форма на предизборна кампания, докато съдържанието ѝ не бъде коригирано в съответствие с изискванията на закона и общоприетите морални норми.

1.12. Безплатно от БНР ще бъдат излъчвани встъпителните клипове по т. 2.2., заключителните клипове по т. 2.3. и диспутите по т. 3.5. и т. 3.7.

1.13. БНР има право да не излъчи предизборен клип или друга форма, съгласно това споразумение, ако заявилият излъчването не е заплатил дължимото възнаграждение, уговорено в споразумението, или ако предоставеният материал не отговаря на техническите изисквания, посочени в същото.

1.14. Материалите за излъчване или публикуване на сайта на БНР съгласно настоящото споразумение се предоставят на БНР от упълномощени представители на партиите, коалициите и инициативните комитети и се приемат по електронна поща, по факс или срещу подпис на приносителя.

# IІ. ВСТЪПИТЕЛНИ И ЗАКЛЮЧИТЕЛНИ КЛИПОВЕ

2.1. Предизборната кампания в програмите на БНР се открива и закрива с клипове на партиите, коалициите и инициативните комитети с продължителност до 40 секунди, които се излъчват безплатно.

2.2. Встъпителните клипове ще се излъчат по програма „Хоризонт“ на БНР, с поредност съгласно изтегления в ЦИК на основание чл. 192, ал. 1 от Изборния кодекс жребий. Встъпителните клипове ще бъдат излъчени на 25 септември 2015 г. след емисията в 10.00 часа.

2.3.Заключителните клипове ще се излъчват по програма „Хоризонт” на БНР, съгласно изтегления в ЦИК на основание чл. 192, ал. 1 от Изборния кодекс жребий, на 23 октомври 2014 г., след емисията в 19.00 ч.

2.4.Съдържанието на встъпителните и заключителните клипове трябва да съответства на изискванията на Конституцията и законите в Република България. БНР няма да носи отговорност, включително и по Закона за радиото и телевизията, в случай, че предоставените за излъчване материали излизат извън законовите ограничения, добрия тон и/или правилата на морала.

2.5. Политическите партии, коалициите и инициативните комитети предоставят за излъчване встъпителните и заключителните си клипове на запис, в срокове, както следва:

2.5.1. встъпителни клипове – до 11.00 часа на 24 септември 2015 г.;

2.5.2. заключителни клипове – до 11.00 часа на 22 октомври 2015 г.

2.6. Записите трябва да бъдат предоставени във формат WAV 16bit 44.1 kHz. В случай, че предоставен запис надвишава определеното от закона време – **40 секунди**, той се прекъсва на 40-тата секунда.

**ІІI. ДИСПУТИ**

3.1. Безплатните диспути съгласно чл. 195, ал. 1 от Изборния кодекс, с обща продължителност от 480 (четиристотин и осемдесет) минути, ще се излъчват на живо по програма „Хоризонт“.

3.2. В един диспут може да участва само по един представител на партия или коалиция и независим кандидат, издигнат от инициативен комитет.

3.3. Времето на участниците в безплатните диспути се разпределя поравно, а в платените – според заявката на съответната партия, коалиция или инициативен комитет.

3.4. Партиите, коалициите и инициативните комитети, регистрирани за участие в изборите, заявяват писмено своето участие в съответния диспут в срок най-късно до 48 часа, преди началото на диспута**.**

3.5. Безплатните диспути по програма „Хоризонт” ще се излъчват както следва:

 3.5.1. На 26.09.2015 г. (събота) от 10:05 до 12:00 ч. с тема: **„Децентрализация на местната власт, планиране на ресурси, инвестиции, еврофондове“**, с прекъсване за новини от 11:00 до 11:05 ч. – водещ Таня Милушева;

3.5.2. На 30.09. (сряда) от 16:05 до 18:00 ч. с прекъсване за излъчване на новини от 17:00 до 17:05 ч. с тема: **„Социална политика, образование, грижа за младите, безработица, училища, култура“** – водещ Диана Янкулова;

3.5.3. На 06.10.2015 г. (вторник) от 10:05 до 12:00 ч. с прекъсване за излъчване на новини от 11:00 до 11:05 ч. с тема: **„Автономност на общините при решаване на социални и здравни проблеми. Повишаване на административния капацитет при работата по оперативните програми“** – водещ Цветелина Христова;

3.5.4. На 12.10.2015 г. (понеделник) от 15:15 до 16:00 ч. с тема: **„Икономически напредък и разкриване на нови работни места. Децентрализация на местната власт и борба с корупционните схеми при усвояване на европейски средства“** – водещ Добромир Видев;

3.5.3. На 15.10.2015 г. (четвъртък) от 08:05 до 10:00 ч. с прекъсване за излъчване на новини от 09:00 до 09:05 ч. с тема: **„Аграрна политика, пустеещи земи, обезлюдяване“** – водещ Веселина Миланова.

3.6. При заявено участие за даден диспут от страна на повече от 7 партии, коалиции или инициативни комитети, редът за участие се определя по следния начин:

 3.6.1. При заявено участие от страна на 8 до 14 партии, коалиции или инициативни комитети, диспутът се разделя на две равни по време части с равен брой участници;

 3.6.2. При заявено участие от страна на 15 до 21 партии, коалиции или инициативни комитети, диспутът се разделя на три равни по време части с равен брой участници;

 3.6.3. При заявено участие от страна на 22 или повече партии, коалиции или инициативни комитети, диспутът се разделя на четири равни по време части с равен брой участници;

 3.6.4. Разпределението на участниците в частите на диспута се определя съгласно жребия, проведен от ЦИК.

 3.6.5. когато участниците не могат да се разпределят поравно в частите на диспута, в последната част от диспута ще има един участник повече, като времетраенето на частите на диспута се съобразява, така че всички участници в даден диспут да имат равно време.

3.7. Безплатните диспути в регионалните програми на БНР, всеки с продължителност от по минимум 60 (шестдесет) минути, ще се проведат както следва:

3.7.1. по програма **“Радио София”** – на 10.10.2015 г. (събота) от 16:05 ч. до 18:00 ч. с тема: **„Ремонти, трафик, градски транспорт, паркиране. Местата в детските градини“** – водещ Анелия Торошанова;

3.7.2. по програма **“Радио Пловдив”** – на 6.10.2015 г. (вторник) от 10:00 до 11:00 ч. с тема: **„Местната власт в подкрепа на гражданите и бизнеса“** – водещ Михаил Миховски;

3.7.3. по програма **“Радио Варна”** – на 26.09.2015 г. (събота) от 09:00 до 10:00 ч. с тема: **„Приоритети в развитието на общината през следващия мандат“** – водещ Валери Великов. ***Диспутът е насочен към кандидати за общински съветници***.

3.7.4. по програма **“Радио Варна”** – на 26.09.2015 г. (събота) от 10:00 до 11:00 ч. с тема: **„Цялостна визия за развитието на района“** – водещ Георги Бекяров. ***Диспутът е насочен към кандидати за районни кметове.***

3.7.5. по програма **“Радио Варна”** – на 26.09.2015 г. (събота) от 11:00 до 12:00 ч. с тема: **„Цялостна визия за бъдещото управление и развитие на общината /града през следващия мандат“** – водещ Валери Великов; ***Диспутът е насочен към кандидати за кметове.***

3.7.6. по програма **“Радио Бургас”** – на 21.10.2015 г. (сряда) от 13:10 до 14:15 ч. с тема: **„Вашите приоритети за развитие на общината“** – водещ Мариян Иванов;

3.7.7. по програма **“Радио Бургас”** – на 22.10.2015 г. (четвъртък) от 13:10 до 14:15 ч. с тема: **„Вашите приоритети за развитие на общината“** – водещ Мариян Иванов;

3.7.8. по програма **“Радио Стара Загора”** – на 01.10.2015 г. (четвъртък) от 11:00 до 12:00 ч. с тема: **„Приоритетите в развитието на община Стара Загора. Подпомагане на местния бизнес“** – водещ Димитрина Николова;

3.7.9. по програма **“Радио Видин”** – на 06.10.2015 г. (вторник) от 9:15 до 10:30 ч. с прекъсване за излъчване на новини от 10:00 до 10:05 ч. с тема: **„Управленски решения и действия на местните власти за положителна промяна в социално-икономическия и културния облик на общината“** – водещ Лилия Димитрова;

3.7.10. по програма **“Радио Шумен”** – на 22.10.2015 г. (четвъртък) от 13:00 до 15:00 ч. с тема: **„Устойчиво развитие и визия да развитие на общината“** – водещ Красимира Петкова;

3.7.11. по програма “Радио Благоевград” – на 09.10.2015 г. (петък) от 10:00 до 12:00 ч. с тема: **„Общината – цялостна визия за бъдещето“** – водещ Елизабет Александрова;

3.8. Редът за участие в диспутите по регионалните програми на БНР се определя чрез жребий от общинските избирателни комисии по седалището на съответния регионален център. При непроведен жребий се използва поредността на партиите и коалициите съгласно жребия, проведен от ЦИК.

3.9. **Платените** радиодиспути по програма „Хоризонт“ ще се излъчват както следва:

3.9.1. На 27.09.2015 г. (неделя) от 10:00 до 12:00 ч. с тема: **„Силна местна власт, борба с престъпността и корупцията, проблемът с бежанците и мигрантите, сигурност и борба с корупцията“** – водещ Силвия Великова;

3.9.2. На 02.10.2015 г. (петък) от 10:00 до 11:00 ч. с тема: **„Инфраструктура, транспорт, предотвратяване на бедствия, грижа за язовири и водоеми“** – водещ Борислава Борисова;

3.9.3. На 11.10.2015 г. (неделя) от 10:00 до 12:00 ч. с тема: **„Опазване на околната среда, екологични производства, незаконно строителство“** – водещ Валерия Николова;

3.9.4. На 21.10.2015 г. (сряда) от 13:00 до 15:00 ч. с тема: **„Градоустройство, строителство, опазване на културното наследство“** – водещ Петър Волгин.

3.10. **Платените** радиодиспути по програма **„Христо Ботев“** ще се излъчват както следва:

 3.10.1. На 01.10.2015 г. (четвъртък) от 10 до 11 ч. с тема: **„Местната власт и социалната политика“** – водеща Мария Костова, редактор Росица Александрова;

3.10.2. На 08.10.2015 г. (четвъртък) от 10 до 11 ч. с тема: **„Местната власт и усвояването на европейските средства“** – водещ Теодор Иванов, редактор Грациела Ингелска;

 3.10.3. На 15.10.2015 г. (четвъртък) от 10 до 11 ч. с тема: **„Местната власт и развитието на инфраструктурата“** – водеща Мария Христова, редактор Росица Александрова;

 3.10.4. На 22.10.2015 г. (четвъртък) от 10 до 11 ч. с тема: **„Местната власт и проблемите на екологията“** – водещ Александър Райчев, редактор Грациела Ингелска;

3.11. **Платените** радиодиспути в регионалните програми на БНР ще се излъчват както следва:

3.11.1. по програма **„Радио София“** на 20.10.2015 г. (вторник) от 12:05 до 14:00 ч. с тема: **„Как София да се превърне в по-чист и приветлив град“** – водещ Мариана Гомилева;

3.11.2. по програма **“Радио Благоевград”** на 13.10.2015 г. (вторник), от 10:00 до 12:00 ч., тема: **„Цялостна визия за развитието на общината“**, водещ – Лалка Радкова. ***Диспутът е предвиден за общини от област Перник;***

3.11.3. по програма **“Радио Благоевград”** на 14.10.2015 г. (сряда), от 10:00 до 12:00 ч., тема: **„Цялостна визия за развитието на общината“**, водещ – Марияна Попова. ***Диспутът е предвиден за община Перник;***

3.11.4. по програма **“Радио Благоевград”** на 15.10.2015 г. (четвъртък), от 10:00 до 12:00 ч., тема: **„Цялостна визия за развитието на общината“**, водещ – Райна Ванчева. ***Диспутът е предвиден за общини от област Кюстендил;***

3.11.5. по програма **“Радио Благоевград”** на 16.10.2015 г. (петък), от 10:00 до 12:00 ч., тема: **„Цялостна визия за развитието на общината“**, водещ – Елизабет Александрова. ***Диспутът е предвиден за община Кюстендил;***

3.11.6. по програма **“Радио Благоевград”** на 19.10.2015 г. (понеделник), от 10:00 до 12:00 ч., тема: **„Цялостна визия за развитието на общината“**, водещ – Давид Калпачки. ***Диспутът е предвиден за общини Петрич и Сандански;***

3.11.7. по програма **“Радио Благоевград”** на 20.10.2015 г. (вторник), от 10:00 до 12:00 ч., тема: **„Цялостна визия за развитието на общината“**, водещ – Лалка Радкова. ***Диспутът е предвиден за общини Струмяни, Кресна и Симитли;***

3.11.8. по програма **“Радио Благоевград”** на 21.10.2015 г. (сряда), от 10:00 до 12:00 ч., тема: **„Цялостна визия за развитието на общината“**, водещ – Мрияна Попова. ***Диспутът е предвиден за общини Гоце Делчев, Гърмен, Хаджидимово и Сатовча;***

3.11.9. по програма **“Радио Благоевград”** на 22.10.2015 г. (четвъртък), от 10:00 до 12:00 ч., тема: **„Цялостна визия за развитието на общината“**, водещ – Райна Ванчева. ***Диспутът е предвиден за общини Банско, Разлог, Якоруда и Белица;***

3.11.10. по програма **“Радио Благоевград”** на 23.10.2015 г. (петък), от 10:00 до 12:00 ч., тема: **„Цялостна визия за развитието на общината“**, водещ – Елизабет Александрова. ***Диспутът е предвиден за община Благоевград.***

3.11.11. по програма **“Радио Видин”** на 13.10.2015 г. (вторник) от 9:15 до 10:30 ч. с прекъсване за излъчване на новини от 10:00 до 10:05 ч., тема: “**Прозрачно и успешно управление за развитието на общината. Общинският бюджет- визия за формирането, стопанисването и управлението на общинската собственост и общинските предприятия”**, водещ – Лилия Димитрова;

3.1.12. по програма **“Радио Видин”** на 20.10.2015 г. (вторник) от 9:15 до 10:30 ч. с прекъсване за излъчване на новини от 10:00 до 10:05 ч., тема: **“Регионална политика и идеи за превръщането на общината в сигурно и привлекателно място за инвестиции и живот”**, водещ – Лилия Димитрова;

3.11.13. по програма **“Радио Шумен”** на 01.10.2015 г. (четвъртък) от 13:00 до 15:00 ч., тема: **“Образование и социални дейности – перспективи. Системи за стабилност”**, водещ – Людмила Борисова;

3.11.14. по програма **“Радио Шумен”** на 08.10.2015 г. (четвъртък) от 13:00 до 15:00 ч., тема: **“Здравеопазване и демографска криза”**, водещ – Невена Николова;

3.11.15. по програма **“Радио Шумен”** на 15.10.2015 г. (четвъртък) от 13:00 до 15:00 ч., тема: **“Бизнес климат – инвестиции – местни и чуждестранни. Политики на общините за реализиране на повече приходи. Антикорупционни практики”**, водещ – Милен Маринов;

3.11.16. по програма **“Радио Пловдив”** на 01.10.2015 г. (четвъртък) от 10:00 до 11:00 ч., тема: **“Социалната и икономическа политика на местната власт”**, водещ – Живка Теанчева;

3.11.17. по програма **“Радио Пловдив”** на 08.10.2015 г. (четвъртък) от 10:00 до 11:00 ч., тема: **“Инвестиции в инфраструктурата и подпомагане на местния бизнес”**, водещ – Емил Костов;

3.11.18. по програма **“Радио Пловдив”** на 15.10.2015 г. (четвъртък) от 10:00 до 11:00 ч., тема: **“Финансова и данъчна политика на местната власт”**, водещ – Елена Крушкова;

3.11.19. по програма **“Радио Пловдив”** на 22.10.2015 г. (четвъртък) от 10:00 до 11:00 ч., тема: **“Развитие на общината през новия мандат”**, водещ – Паолина Иванова;

3.11.20. по програма **“Радио Варна”** – на 03.10.2015 г. (събота) от 10:00 до 11:00 ч. с тема: **„Приоритети в развитието на общината през следващия мандат“** – водещ Валери Великов. ***Диспутът е насочен към кандидати за общински съветници***.

3.11.21. по програма **“Радио Варна”** – на 10.10.2015 г. (събота) от 10:00 до 11:00 ч. с тема: **„Цялостна визия за развитието на района“** – водещ Георги Бекяров. ***Диспутът е насочен към кандидати за районни кметове.***

3.11.22. по програма **“Радио Варна”** – на 17.10.2015 г. (събота) от 10:00 до 12:00 ч. с тема: **„Цялостна визия за бъдещото управление и развитие на общината /града през следващия мандат“** – водещ Валери Великов; ***Диспутът е насочен към кандидати за кметове.***

3.11.23. по програма **“Радио Стара Загора”** на 08.10.2015 г. (четвъртък) от 11:00 до 12:00 ч., тема: **“Местна инфраструктура и градоустройство. Незаконно строителство. Транспорт и транспортна инфраструктура”**, водещ – Нели Ангелова;

3.11.24. по програма **“Радио Стара Загора”** на 15.10.2015 г. (четвъртък) от 11:00 до 12:00 ч., тема: **“Здравеопазване, социална политика и образование”**, водещ – Зорница Семерджиева;

3.11.25. по програма **“Радио Стара Загора”** на 22.10.2015 г. (четвъртък) от 11:00 до 12:00 ч., тема: **“Възможности за финансиране на културни и образователни проекти през общинските бюджетни и европейските фондове. Културен календар на община Стара Загора”**, водещ – Мила Маринова;

3.11.26. по програма **“Радио Бургас”** на 28.09.2015 г. (понеделник), от 13:00 до 14:45 ч., тема: **„Местната икономика – инвестиции и развитие. Местни данъци и такси“**, водещ – Мариян Иванов. ***Диспутът е предвиден за общини Несебър, Поморие и Бургас;***

3.11.27. по програма **“Радио Бургас”** на 29.09.2015 г. (вторник), от 13:00 до 14:45 ч., тема: **„Местната икономика – инвестиции и развитие. Местни данъци и такси“**, водещ – Стефка Бакърджиева. ***Диспутът е предвиден за общини Созопол, Приморско и Царево;***

3.11.28. по програма **“Радио Бургас”** на 30.09.2015 г. (сряда), от 13:00 до 14:45 ч., тема: **„Местната икономика – инвестиции и развитие. Местни данъци и такси“**, водещ – Росица Амелева. ***Диспутът е предвиден за общини Камено, Средец, Карнобат и Малко Търново;***

3.11.29. по програма **“Радио Бургас”** на 01.10.2015 г. (четвъртък), от 13:00 до 14:45 ч., тема: **„Местната икономика – инвестиции и развитие. Местни данъци и такси“**, водещ – Мариян Иванов. ***Диспутът е предвиден за общини Айтос, Руен и Сунгурларе;***

3.11.30. по програма **“Радио Бургас”** на 05.10.2015 г. (понеделник), от 13:00 до 14:45 ч., тема: **„Туризъм – възможности за стимулиране на туристическия бранш“**, водещ – Стефка Бакърджиева. ***Диспутът е предвиден за общини Несебър, Поморие и Бургас;***

3.11.31. по програма **“Радио Бургас”** на 06.10.2015 г. (вторник), от 13:00 до 14:45 ч., тема: **„Туризъм – възможности за стимулиране на туристическия бранш“**, водещ – Мариян Иванов. ***Диспутът е предвиден за общини Созопол, Приморско и Царево;***

3.11.32. по програма **“Радио Бургас”** на 07.10.2015 г. (сряда), от 13:00 до 14:45 ч., тема: **„Туризъм – възможности за стимулиране на туристическия бранш“**, водещ – Росица Амелева. ***Диспутът е предвиден за общини Камено, Средец, Карнобат и Малко Търново;***

3.11.33. по програма **“Радио Бургас”** на 08.10.2015 г. (понеделник), от 13:00 до 14:45 ч., тема: **„Туризъм – възможности за стимулиране на туристическия бранш“**, водещ – Росица Амелева. ***Диспутът е предвиден за общини Айтос, Руен и Сунгурларе;***

3.11.31. по програма **“Радио Бургас”** на 12.10.2015 г. (понеделник), от 13:00 до 14:45 ч., тема: **„Социална дейност и здравеопазване“**, водещ – Мариян Иванов. ***Диспутът е предвиден за общини Несебър, Поморие и Бургас;***

3.11.32. по програма **“Радио Бургас”** на 13.10.2015 г. (вторник), от 13:00 до 14:45 ч., тема: **„Социална дейност и здравеопазване“**, водещ – Росица Амелева. ***Диспутът е предвиден за общини Созопол, Приморско и Царево;***

3.11.33. по програма **“Радио Бургас”** на 15.10.2015 г. (четвъртък), от 13:00 до 14:45 ч., тема: **„Социална дейност и здравеопазване“**, водещ – Стефка Бакърджиева. ***Диспутът е предвиден за общини Камено, Средец, Карнобат и Малко Търново;***

3.11.34. по програма **“Радио Бургас”** на 16.10.2015 г. (петък), от 13:00 до 14:45 ч., тема: **„Социална дейност и здравеопазване“**, водещ – Стефка Бакърджиева. ***Диспутът е предвиден за общини Айтос, Руен и Сунгурларе;***

3.12. Участниците в диспутите се определят от партиите, коалициите и инициативните комитети. Техните имена се изпращат в БНР от представляващия съответната партия, коалиция или комитет, заедно със заявката за участие в съответния диспут.

3.13. Заявките за участие в платените диспути се приемат по реда на тяхното подаване. След изчерпване на цялото предвидено време за даден платен диспут, последващи заявки за участие в същия не се приемат, като заявилите участие се уведомяват за това обстоятелство в срок от 12 часа след подаването на заявката.

3.14. Участниците в диспута трябва да бъдат в сградата на БНР най-малко 30 минути преди началото му. Те се легитимират с лична карта.

3.15. Заплащането на сумите, дължими за участие в платените диспути, се извършва авансово, преди началото на съответния радиодиспут.

3.16. При заявяване на участие за конкретен диспут само от един участник, диспутът не се провежда, а на участника се предоставят до 10 минути, в които същият да направи изявление.

3.17. Всички диспути ще бъдат излъчвани на живо на страницата на БНР с адрес www.bnr.bg.

# ІV. ПРЕДИЗБОРНИ ХРОНИКИ

4.1. БНР ще отразява предизборните прояви на партиите, коалициите и инициативните комитети чрез излъчване на материали с времетраене до 1 (една) минута в рубрика „Предизборна хроника“ в програма „Хоризонт”, всеки ден в периода на предизборната кампания в следните часови пояси:

- 06.35 до 06.45 часа;

* 13.10 до 13.20 часа;
* 17.10 до 17.20 часа;
* 20.10 до 20.20 часа.

4.2. В случай на по-голям брой заявки за даден часови пояс по т. 4.1., времето за излъчване на хроники може да бъде удължавано – до пълното изчерпване на заявените материали.

4.3. Рубриката ще бъде обозначена в началото и в края със звуков сигнал. Редът за участие в предизборните хроники се определя съгласно изтегления в ЦИК жребий, като ежедневно се прилага принципът на ротация.

4.4. Информации и заявки за излъчване на материали в рубриката „Предизборна хроника” се предоставят както следва:

4.4.1. за емисиите в 06.35 часа и 13.10 часа – най-късно **до 16.00 часа на предходния ден;**

4.4.2. за емисиите в 17.10 часа и в 20.10 часа – най-късно **до 12.00 часа на същия ден.**

4.5. Заплащането на дължимите суми за излъчване на хрониките се извършва авансово, в срок до 24 часа преди излъчване на съответната хроника.

4.6. При изпращане на готови звукови файлове, същите следва да са във формат WAV 16bit 44.1 KHz., освен когато това е технологично невъзможно поради естеството на записа. БНР не носи отговорност за излъчването на материалите при неспазване на тези изисквания.

## V. ПРЕДИЗБОРНИ КЛИПОВЕ

5.1. Извън времето за излъчване на предизборни предавания по раздел ІІ-ри, ІІІ-ти и IV-ти, страните се съгласяват предизборната кампания на партиите, коалициите и инициативните комитети, регистрирани в ЦИК, да бъде отразявана чрез излъчване на предизборни агитационни клипове с продължителност **до 1 (една) минута.**

5.2. Клиповете по т. 5.1. ще се излъчват по програма „Хоризонт“ на всеки кръгъл час след приключване на информационните емисии, с изключение на часовете за провеждане на диспути и излъчване на хроники.

5.3. Клиповете ще се излъчват по програма „Христо Ботев“ на всеки кръгъл час от 6.00 до 23.00 часа съгласно подадените заявки. Когато в съответния час има информационна емисия, клиповете ще се излъчват непосредствено след емисията.

5.4. Клиповете ще се излъчват по програма „Радио София“ и останалите регионални радиостанции на БНР на всеки кръгъл час от 6.00 до 23.00 часа съгласно подадените заявки. Когато в съответния час има информационна емисия, клиповете ще се излъчват непосредствено след емисията.

5.5. Редът за излъчване на предизборните клипове се определя съгласно изтегления в ЦИК жребий, като ежедневно се прилага принципът на ротация.

5.6.Клиповете по този раздел се заплащат авансово в срок от 24 часа преди заявения час на излъчване по Тарифата, определена с Постановление № 240/04.09.2015 г. на Министерския съвет на Република България.

5.7.Съдържанието на клиповете следва да съответства на изискванията на Конституцията и действащите закони в Република България. БНР няма да носи отговорност, включително и по Закона за радиото и телевизията, в случай, че посланията излизат извън законовите ограничения, добрия тон и морала.

5.8. Клиповете се предоставят за излъчване на запис **най-късно 24 часа преди предвиденото излъчване.** Записът трябва бъде във формат WAV 16bit 44.1 kHz.

5.9. БНР не носи отговорност за излъчването на клиповете при неспазване на изискванията по предходната точка от страна на партия, коалиция или инициативен комитет.

5.10. Клип на една партия, коалиция или инициативен комитет не може да бъде излъчен повече от един път в един блок.

**VI. ДРУГИ ПЛАТЕНИ ФОРМИ**

6.1. Освен изброените по-горе форми за отразяване на предизборната кампания по програмите на БНР, партиите, коалициите и инициативните комитети могат на основание чл.189, ал.1 от Изборния кодекс да използват и други форми за отразяване, като:

6.1.1. интервю - с времетраене до 5 (пет) минути;

6.1.2. визитка – с времетраене до 3 (три) минути;

6.1.3. платен репортаж – с времетраене до 3 (три) минути;

6.1.4. дискусия (само по програма „Хоризонт“) – с времетраене до 50 (петдесет) минути;

6.1.5. послания в интернет страницата на БНР.

6.2. Формите по т. 6.1.1 – 6.1.3. ще се излъчват по програмите „Хоризонт“, „Христо Ботев“ и „Радио София“ от 06.00 часа до 23.00 часа.

6.3 При заявен интерес от страна на партиите, коалициите и инициативните комитети по програма „Хоризонт“ ще се провеждат дискусии в рамките на предаването “Преди всички”, всеки делничен ден по време на предизборната кампания от 8:30 до 9:00 ч.

6.4. Дискусиите ще бъдат излъчвани на живо на страницата на БНР с адрес www.bnr.bg.

6.5. Заплащането на формите по т. 6.1.1. – 6.1.4. се извършва авансово в срок от 24 часа преди заявения час на излъчване, по цени съгласно Тарифата, приета с Постановление № 240/04.09.2015 г. на Министерския съвет на Република България.

6.6. Заплащането на формите по т. 6.1.5. се извършва авансово съгласно действащата Тарифа за отразяване на предизборна кампания за избор на общински съветници и кметове и национален референдум на БНР, публикувана на интернет страницата www.bnr.bg.

6.7.Съдържанието на формите по настоящия раздел следва да съответства на изискванията на Конституцията и законите в Република България. БНР няма да носи отговорност, включително и по Закона за радиото и телевизията, в случай, че посланията излизат извън законовите ограничения, добрия тон и/или правилата на морала.

6.8. Материалите за всички форми по т. 6.1. се предоставят за излъчване на запис или публикуване **най-късно 24 часа преди предвиденото излъчване или публикуване.** Записите трябва да са във формат WAV 16bit 44.1 kHz.

6.9. БНР не носи отговорност за излъчването на материалите при неспазване на изискванията по предходната точка от страна на партия, коалиция или инициативен комитет.

**VІI. ДРУГИ РАЗПОРЕДБИ**

7.1. Клиповете, хрониките, диспутите, дискусиите, визитките, интервютата и платените репортажи се заплащат от партиите, коалициите и инициативните комитети по Тарифа, приета с Постановление № 240/04.09.2015 г. на Министерския съвет на Република България, плюс дължимия ДДС, а посланията в интернет – по Тарифата за отразяване на предизборна кампания за избор на общински съветници и кметове и национален референдум на БНР.

7.2. Предизборните клипове, както и другите форми по раздел VI-ти, могат да бъдат изработениот БНР на основание договор за изработка, сключен между БНР и поръчващия, срещу заплащане съгласно Тарифата на БНР, действаща към момента на подаване на заявката.

7.3. Заявки за изработване на встъпителни клипове от БНР се приемат до 15:00 часа на 23.09.2015 г. (сряда), а на заключителни клипове до 12:00 часа на 21.10.2015 г. (сряда).

7.4. Срокът за изработване на всички останали клипове и други форми е не по-малко от три дни от сключването на договора за изработка.

7.5. Страните приемат, че БНР ще изпълнява заявки за репортажно отразяване на предизборни прояви само в населени места, където има кореспондентска мрежа (съгласно списък, приложен към споразумението). Прояви, провеждани в други населени места, ще бъдат включвани в рубриката „Предизборна хроника“ само във вид на текст, предоставен от съответния предизборен щаб или чрез интервю по телефона.

7.6. Заявки за участие в предизборната кампания по програмите на БНР се приемат както следва:

7.6.1. за програми „Хоризонт“, „Христо Ботев“ и „Радио София“ на телефони 02 9 336 620 и 9 336 621 и на е-mail адрес advertising@bnr.bg;

7.6.2. Заявките за излъчване на хроники в рубриката „Предизборна хроника“ по програма „Хоризонт“ се приемат на телефони 02 9 336 500 и 02 9 336 621 и на e-mail на адресите izbori@bnr.bg и advertising@bnr.bg;

7.6.3. За РРС Благоевград – тел. 0887 747472; e-mail: reklama.blg@bnr.bg - Магдалена Бижева;

7.6.4. За РРС Стара Загора – тел. 0886 696 906; e-mail: georgiev.z@bnr.bg - Здравко Георгиев;

7.6.5. За РРС Видин – тел. 094 691720 и 094 691776; e-mail: office.vidin@bnr.bg и reklama.vidin@bnr.bg - Цеца Михайлова;

7.6.6. За РРС Шумен – тел. 0884 362 407 и 054 855 107; e-mail: petkova.k@bnr.bg - Красимира Мермерска;

7.6.7. За РРС Пловдив – тел. 0887 595 304, e-mail: danev@bnr.bg - Марин Данев;

7.6.8. За РРС Варна – тел. 052 664488; 052 664462; 0886 133337, e-mail: reklama.varna@bnr.bg - Женя Пенкова

тел. 052 664409; 0885 505066, e-mail: matod@bnr.bg - Матей Тодоров;

7.6.9. За РРС Бургас – тел. 0882 709230 и 056 894006, e-mail: racheva@bnr.bg - Мариана Рачева.

7.7. Всички предизборни материали, подготвяни от екипите на БНР, се осъществяват в съответствие с техническите и технологични възможности на БНР, като излъчването на хроники, интервюта и други форми се осъществява най-рано 2 часа след приключване на отразяваното събитие;

7.8. В 1 минута хроника се отразява само една озвучена проява на съответната политическа партия, коалиция от партии или инициативен комитет.

7.9. Регистрираните в ЦИК партии, коалиции и инициативни комитети могат да се присъединяват към настоящото Споразумение. Всяка партия, коалиция или инициативен комитет може с писмена декларация да декларира, че е запозната с условията на това споразумение и приема същите. От момента на подписване на декларацията и депозирането ѝ в БНР или която и да е регионална радиостанция на БНР, за съответната партия, коалиция или инициативен комитет възникват всички права и задължения, като от подписване на споразумението. БНР има право да проверява декларираните обстоятелства и може да откаже участието на партия, коалиция или инициативен комитет в отразяването на предизборната кампания в програмите на БНР, ако установи, че са декларирани неверни обстоятелства.

7.10. Настоящото споразумение се състави и подписа в три еднообразни екземпляра – по един за Българското национално радио, Централната избирателна комисия и Сметната палата на Република България. Всяка партия, коалиция или инициативен комитет има право да получи копие от споразумението след одобрението му от ЦИК. След одобрението му от ЦИК, споразумението се публикува на интернет страницата на БНР.

 **ЗА БЪЛГАРСКОТО НАЦИОНАЛНО РАДИО:**

 **Радослав Янкулов**

 **Генерален директор**